15 Ke eng gape se re ka se ithutang mo ditiragalong tsa Khudugo ya Baiseraele fa ba ne ba tswa Egepeto? Re ithuta gore re tshwanetse go ikobela Jehofa mo go sengwe le sengwe se a re laelang gore re se dire. Baiseraele ba ne ba nna kutlo ka go dira sengwe le sengwe se a neng a se ba laetse go ipaakanyetsa Tlolaganyo. Ba ne ba bontsha kutlo mme ba nna fela ba sa tswe mo matlong mo bosigong jwa Nisane 14. Fa kgabagare ba tswa mo Egepeto, ba ne ba tshwanelwa ke go tsamaya “kafa thulaganyong ya tlhabano.” (Ekesodo 13:18) Gompieno, go botlhokwa fela thata gore re latele kaelo e re e newang ka “motlhanka yo o boikanyego le yo o botlhale”! (Mathaio 24:45) Re tshwanetse go reetsa ka kelotlhoko thata fa lefoko la Modimo kwa morago ga rona le re: “‘Tsela ke e. Tsamayang ka yone,’ fa go direga gore lo ye kafa mojeng kgotsa go direga gore lo ye kafa molemeng.” (Isaia 30:21) Fa re ntse re atamela tshimologo ya pitlagano e kgolo, go ka direga tota gore re newe ditaelo tse di tlhalosang sengwe le sengwe se re tshwanetseng go se dira. Re ka kgona go tsamaya ka pabalesego mo metlheng eo e e boima fa re nna re tsamaisana le batlhanka ba bangwe ba ba ikanyegang ba ga Jehofa.